Sydamerika - historie
Sydamerika - historie, Sydamerikas første beboere var efterkommere af de grupper, som indvandrede til Nordamerika fra NØ-Asien under den sidste istid. De foreløbig ældste fundne spor af mennesker i Sydamerika er 12.000-14.000 år gamle; levn fra perioden er fundet en række steder på hele kontinentet. De første nomadiske jægerkulturer ernærede sig ved jagt på forskellige, nu uddøde dyrearter: mastodonter, elefanter, kæmpebæltedyr, heste og kæmpedovendyr. Vilde planter blev for ca. 12.000 år siden en vigtig del af fødegrundlaget.
I perioden 6000-3500 f.Kr. øgedes befolkningstallet, især langs vest- og nordkysten, og samfundene blev mere bofaste. Det hang bl.a. sammen med agerbrugets voksende betydning; dyrkning af bønner kendes fra Peru ca. 7000 f.Kr., og majsdyrkning fra Ecuador tusinde år senere. Omkring 2500 f.Kr. var agerbrug almindelig udbredt i højlandet og langs kysterne. Keramik kendes fra Ecuador og Colombia fra ca. 3500 f.Kr., mens de første større ceremonielle centre opstod ca. 3000-2500 f.Kr. i Peru, hvor keramik endnu var ukendt. Udviklingen tog fart efter ca. 2000 f.Kr., ikke alene ved kysterne og i højlandet (se Chavín de Huántar og Paracas), men også langs floderne i Amazonas' lavland, hvor en række kulturer med selvstændige keramiske traditioner udviklede sig. Efterhånden opstod flere højkulturer med centraliseret ledelse og social lagdeling; det skete dog kun i højlandet og ved kysten i det vestlige Sydamerika; se Moche, Nazca, Huari, Tiahuanaco, Chimú, Vicus og inkaer. Den selvstændige kulturudvikling på det sydamerikanske kontinent blev afbrudt, da spanierne erobrede Inkariget i 1530'erne.
Først i 1498 på sin tredje rejse til den nye verden opdagede Christoffer Columbus Sydamerika, idet han fulgte nordkysten fra Orinoco til Trinidad. I 1499 besejlede Alonzo de Ojeda (ca. 1466-ca. 1508) samme kyst fra Guyana til Guajirahalvøen ... Læs videre om Sydamerika i kolonitiden.
I de spanske besiddelser opstod en stadig større interessekonflikt mellem peninsulares og kreoler (hhv. europæisk- og amerikanskfødte spaniere), bl.a. fordi kreolerne ikke måtte deltage i eksporthandelen ... Læs videre om Sydamerikas vej til uafhængighed og nationalstaternes dannelse.
Læs også om Sydamerika generelt.